b'\n_START_ARTICLE_\nMarijonas Misiukonis\n_START_SECTION_\nBiografija\n_START_PARAGRAPH_\n1958 m. baig\xc4\x97 Raguvos vidurin\xc4\x99 mokykl\xc4\x85 (Panev\xc4\x97\xc5\xbeio r.)_NEWLINE_1962 m. baig\xc4\x97 Vilniaus universitet\xc4\x85._NEWLINE_1962\xe2\x80\x931970 m. LTSR KGB operatyvinis \xc4\xafgaliotinis Anyk\xc5\xa1\xc4\x8di\xc5\xb3 rajone, Vilniuje. Anyk\xc5\xa1\xc4\x8di\xc5\xb3 poskyrio operatyvinis \xc4\xafgaliotinis jaunesnysis leitenantas M. Misiukonis 1965 m. kovo 17 d. dalyvavo operacijoje, kurios metu Papi\xc5\xa1ki\xc5\xb3 kaime (Utenos rajonas) apsuptas nepasidav\xc4\x97 gyvas ir nusi\xc5\xa1ov\xc4\x97 paskutinis Auk\xc5\xa1taitijoje besislapst\xc4\x99s partizanas Antanas Kraujelis-\xe2\x80\x9eSiaub\xc5\xabnas\xe2\x80\x9c. M. Misiukonis oficialiai atpa\xc5\xbeino \xc5\xbeuvus\xc4\xaf partizan\xc4\x85 ir pasira\xc5\xa1\xc4\x97 jo atpa\xc5\xbeinimo akt\xc4\x85._NEWLINE_1970\xe2\x80\x931973 m. LTSR KGB vyresnysis operatyvinis \xc4\xafgaliotinis. 1973\xe2\x80\x931984 m. LTSR KGB 2-osios valdybos skyriaus vir\xc5\xa1ininko pavaduotojas, vir\xc5\xa1ininkas, 6-ojo skyriaus, atsakingo u\xc5\xbe pramon\xc4\x97s saugum\xc4\x85, vir\xc5\xa1ininkas, pulkininkas. 1984\xe2\x80\x931987 m. LTSR vidaus reikal\xc5\xb3 ministro pavaduotojas, 1987\xe2\x80\x931989 m. \xe2\x80\x93 pirmasis pavaduotojas, 1989 m. liepos \xe2\x80\x93 1990 m. kovo m\xc4\x97n. LTSR vidaus reikal\xc5\xb3 ministras. 1989 m. generolas majoras.\n_START_SECTION_\nNuo 1990 m.\n_START_PARAGRAPH_\n1990 m. kovo 17 d. \xe2\x80\x93 1991 m. sausio 13 d. pirmosios Lietuvos Respublikos Vyriausyb\xc4\x97s vidaus reikal\xc5\xb3 ministras. Vadovaudamas Lietuvos Respublikos VRM nusipeln\xc4\x97 saugodamas Lietuvos Respublikos teritorin\xc4\xaf vientisum\xc4\x85, pasiek\xc4\x97, kad beveik visi VRM padaliniai likt\xc5\xb3 i\xc5\xa1tikimi Lietuvos Respublikai. Nuo 1991 m. sausio iki rugpj\xc5\xab\xc4\x8dio 1 d. laikinai \xc4\x97jo vidaus reikal\xc5\xb3 ministro pareigas tre\xc4\x8diojoje Vyriausyb\xc4\x97je, i\xc5\xa1 j\xc5\xb3 pasitrauk\xc4\x97 savo iniciatyva. Nuo 1991 m. rugpj\xc5\xab\xc4\x8dio dirbo priva\xc4\x8diose verslo strukt\xc5\xabrose, Vilniaus banko Apsaugos departamento direktorius, kol i\xc5\xa1\xc4\x97jo \xc4\xaf pensij\xc4\x85._NEWLINE_Nuo 2007 m. Lietuvos generalinio policijos komisaro Vytauto Grigaravi\xc4\x8diaus sudarytos Visuomenin\xc4\x97s policijos tarybos narys._NEWLINE_2009 m. Panev\xc4\x97\xc5\xbeio apygardos prokurat\xc5\xabra teismui perdav\xc4\x97 baud\xc5\xbeiam\xc4\x85j\xc4\x85 byl\xc4\x85, kurioje M. Misiukonis kaltinamas genocidu \xe2\x80\x93 dalyvavimu operacijoje, kurios tikslas tariamai buvo fizi\xc5\xa1kai sunaikinti paskutin\xc4\xafj\xc4\xaf Auk\xc5\xa1taitijos partizan\xc4\x85 Antan\xc4\x85 Kraujel\xc4\xaf-\xe2\x80\x9eSiaub\xc5\xabn\xc4\x85\xe2\x80\x9c 2016 m. vasario m\xc4\x97n. Auk\xc5\xa1\xc4\x8diausiasis Teismas galutinai i\xc5\xa1teisino M. Misiukon\xc4\xaf d\xc4\x97l genocido u\xc5\xbe jo vaidmen\xc4\xaf sulaikant A. Kraujel\xc4\xaf\xe2\x80\x93\xe2\x80\x9eSiaub\xc5\xabn\xc4\x85\xe2\x80\x9c. Auk\xc5\xa1\xc4\x8diausiasis Teismas nustat\xc4\x97, kad \xe2\x80\x9en\xc4\x97ra pagrindo teigti, kad M. Misiukonis, atlikdamas veiksmus, suvok\xc4\x97, jog dalyvauja sulaikant b\xc5\xabtent A. Kraujel\xc4\xaf, kaip partizan\xc4\x85\xe2\x80\x9c.'